text: Litauere blev overrasket i sommerhus: Nu er de bag tremmer
  18 januar 2018 kl. 14.33
  To litauere er i grundlovsforhør ved retten i Esbjerg blevet fængslet i fire uger. 
  I mandags blev de to litauere på henholdsvis 24 og 27 år anholdt, da de opholdte sig i et sommerhus ved Kvie Sø nær Ansager i Varde kommune.
  I forbindelse med anholdelsen af de to mænd fandt politiet en lang række tyvekoster. Syd- og Sønderjyllands Politi kunne hurtig se, at udbyttet stammer fra en række indbrud i det midt- og sydjyske område. Indbrud, som har fundet sted få dage forinden.
  Blandt tyvekosterne var blandt andet bærbare computere, iPads, smykker og spiritus.
  Ifølge Syd- og Sønderjyllands politi blev de to mænd fremstillet i grundlovsforhør tirsdag bag lukkede døre af hensyn til den videre efterforskning.
  Litauerne ønskede ikke at udtale sig, men kærede heller ikke fængslingskendelsen.
  Syd- og Sønderjyllands Politi oplyser, at de ikke har yderligere informationer i sagen lige nu.
  
  